Il-WHO twissi li l-pandemija dieħla f'fażi ġdida u perikoluża
Imtella' Ġunju 19, 2020 - Aġġornata 19 Ta' Ġunju, 2020 9:32pm L-Għaqda Dinjija tas-Saħħa, WHO, wissiet li l-pandemija tal-Covid-19 qed tidħol f'fażi ġdida u perikoluża. Il-WHO għamlet din id-dikjarazzjoni wara li l-Ħamis kienet il-ġurnata li matulha l-aktar li kienu rrapportati każijiet ġodda. Dr Tedros Adhanom Ghebreyesus qal li matul il-ġurnata tal-Ħamis, kienu rrapportati 150,000 każ ġdid ta' coronavirus li nofshom kienu mill-Amerika t'Isfel u kien hemm ukoll numri kbar mill-Lvant Nofsani u minn naħa t'isfel tal-Asja. Huwa qal li l-virus għadu jinxtered b'mod mgħaġġel filwaqt li rrikonoxxa li n-nies qed jixbgħu iżolati u li l-pajjiżi huma ħerqana li jerġgħu jiftħu l-ekonomiji tagħhom. Iżda wissa li issa huwa żmien ta' viġilanza kbira. Uffiċjal tekniku tal-WHO Maria van Kerkhove, qalet li l-pandemija qed tinfirex b'mod mgħaġġel f'diversi partijiet tad-dinja. Qalet li għalkemm xi pajjiżi rreġistraw suċċess biex irażżnu l-imxija, kull pajjiż irid jibqa' lest. Il-kap tal-programm tal-emerġenzi tal-WHO, Michael Ryan qal li xi pajjiżi rnexxielhom iżommu r-rata ta'infezzjonijiet baxxa imma mhux għal livell baxx ħafna. Żied li hemm sitwazzjoni f'xi pajjiżi fejn jista' jkollhom it-tieni mewġa fil-Ħarifa jew aktar tard din is-sena għaliex il-virus ma kienx kompletament taħt kontroll.